Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од А. М.од Скопје поднесена против Министерството за образование и наука, по предметот Барање за пристап до информации од јавен карактер, на 09.04.2024 година го донесе следното

**Р Е Ш Е Н И Е**

1.Жалбата изјавена од А. М.од Скопје поднесена против Министерството за образование и наука, заведена во Агенцијата под бр. 08-55 на 01.04.2024 година, по предметот Барање за пристап до информации одјавен карактер **СЕ ОДБИВА како неоснована**.

2.СЕ ПОТВРДУВА Решението на Имателот на информација бр.03-3718/1 од 29.03.2024 година.

**О Б Р А З Л О Ж Е Н И Е**

## А. М. од Скопје на 17.02.2024 година, по електронски пат поднела Барање за пристап до информации од јавен карактер до Министерството за образование и наука, со кое побарала по пошта да и се достави препис од следните информации:

„1. Согласно чл.71 од Законот за високо образование, МОН води Регистар на високообразовни установи. Дали висообразованите установи имаат обврска да ја пријават во овој Регистар секоја промена и да достават соодветни документи во поглед на лицата избрани во наставно-научни, научно и наставни звања и соработнички звања (на пр. Новоизбрани лица во наставно-научни звања кои засновале работен однос, или лица на кои има престанал изборот и работниот однос во конкретната високообразовна установа)?

2.Дали Министерството за образование и наука по службена должност на определени временски интервали прибавува податоци за ваквите промени од високообразовните установи и го ажурира Регистарот?“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под бр. 08-55 на 11.03.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-55 од 25.03.2024 година Жалбата ЈА УВАЖИ и му наложи на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

Имателот на информации не достави известување до Агенцијата за спроведување на Решението на Агенцијата.

На 01.04.2024 година Барателот на информации до Агенцијата достави Втора жалба во која наведува дека „На 13.03.2024 година добив одговор од МОН кој воопшто не содржи никакви релевантни информации за она што го барав...истиот ден им испратив е-маил согласно член 24 (4) од Законот вокој им беше објаснето дека испратените информации воопшто не се соодветни на информациите коишто се побарани...на 14.03.2024 година добив одговор дека моето барање е препратено до секторот за високо образование на одговор“.

Агенција, преку е-маил заведен под бр.08-55 од 01.04.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Наместо произнесување по Жалба, на 01.04.2024 година Имателот на информации до Агенцијата достави Решение бр.03-3718/1 од 29.03.2024 година, со кое Барањето „се прифаќа“. Во Образложението на Решението е наведено дека „Бараните податоци не се од областа на водење на Регистарот на високообразовните установи, туку се од областа на дејноста за високо образование...во прилог на ова Решение е бараниот правилник...Во секторот високо образование одлуките за унапредување на наставниот, научно-истражувачкиот и административниот кадар, се доставуваат по службена должност од страна на државните високообразовни установи, односно се доставуваат одлуки за унапредување на вработенмите...Врз основа на наведеното бараната информација не е информација од јавен карактер...“.

Барателот на информации, пред да биде донесен управен акт од страна на Агенцијата, на 09.04.2024 година поднесе новдопис насловен „жалба“, заведена во Агенцијата под бр.08-55. Во неа се потенцира: „Точно е дека МОН ми го достави Правилникот за регистарот на високообразовните установи, во кој во чл.7 е пропишано...Од оваа одредба не е јасно кој е должен да ги достави исправите и доказите врз основа на кои се „запишуваат сите промени што настануваат во високообразовната установа“ и дали МОН ги прибавува по службена должност истите...произлегува дека не само одлуките за унапредување на кадарот, туку и одлуките за престанок на изборот и работниот однос од чл.178 од Законот за високо образование, и сите други промени штовлијаат на вкупниот број на наставници и соработници на високообразовната установа...уште повеќе, во вториот праграф на стр.2 од обжаленото решение се наведува дека „врз основа на оценката на рефератот на рецензионатакомисија вработените се ебидентираат во контрола за платите и се признаваат по чл.173 ст.1 од Законот за високо образование...“, овие наводи повторно се нејасни и не корелираат со цитираната одредба во ЗВО,па барем да ми биде појаснета оваа информација“.

По разгледувањето на насловената Жалба и сите расположливи списи во врска со предметот, Агенцијата ја одби Жалбата како неоснована и го потврди оспореното Решение на Имателот на информации бр.03-3718/1 од 29.03.2024 година, поради следните причини:

Агенцијата утврди дека на Барателот му е доставен одговор на неговото Барање во рамките на одредбите од Законот за слободен пристап до информации од јавен карактер, односно му е доставена информација согласно член 3 став 1 алинеа 2 од Законот за слободен пристап до информации од јавен карактер, според кој “информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Согласно Законот за слободен пристап до информации од јавен карактер Имателот на информации **не е должен да создава нова информација** за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**